CELEX: 32018R1643
Language: sk
Date: 2018-07-13 00:00:00
Title: Delegované nariadenie Komisie (EÚ) 2018/1643 z 13. júla 2018, ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické normy, ktorými sa bližšie určuje obsah vyhlásenia o referenčnej hodnote, ktoré má uverejniť správca referenčnej hodnoty, a prípady, v ktorých sa požadujú aktualizácie uvedeného vyhlásenia (Text s významom pre EHP)

5.11.2018   
               
               
                  SK
               
               
                  Úradný vestník Európskej únie
               
               
                  L 274/29
               
            
         DELEGOVANÉ NARIADENIE KOMISIE (EÚ) 2018/1643
         z 13. júla 2018,
         ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické normy, ktorými sa bližšie určuje obsah vyhlásenia o referenčnej hodnote, ktoré má uverejniť správca referenčnej hodnoty, a prípady, v ktorých sa požadujú aktualizácie uvedeného vyhlásenia
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014 (1), a najmä na jeho článok 27 ods. 3,
         keďže:
         
                     (1)
                  
                  
                     V článku 27 ods. 1 nariadenia (EÚ) 2016/1011 sa požaduje, aby správcovia uverejňovali vyhlásenie o referenčnej hodnote pre referenčnú hodnotu alebo – v uplatniteľných prípadoch – pre skupinu referenčných hodnôt, ak sa môže používať v Únii.
                  
               
                     (2)
                  
                  
                     Vyhlásenie o referenčnej hodnote by malo zahŕňať komplexné informácie týkajúce sa trhu alebo ekonomickej reality, ktoré má merať referenčná hodnota alebo skupina referenčných hodnôt, spolu s vysvetlením, kedy sa meranie uvedeného trhu alebo ekonomickej reality môže stať nespoľahlivým. Dôvodom je skutočnosť, že používatelia a potenciálni používatelia sa spoliehajú na takéto informácie, aby plne pochopili referenčnú hodnotu alebo skupinu referenčných hodnôt.
                  
               
                     (3)
                  
                  
                     Vo vyhláseniach o referenčnej hodnote by sa mali uviesť prvky vlastného uváženia v metodike referenčnej hodnoty, ako aj postup akéhokoľvek ex post hodnotenia využívania takéhoto vlastného uváženia. Uvedené informácie sú kľúčové na zabezpečenie toho, aby používatelia a potenciálni používatelia pochopili náchylnosť referenčnej hodnoty alebo skupiny referenčných hodnôt k manipulácii.
                  
               
                     (4)
                  
                  
                     Rôzne typy referenčnej hodnoty (najmä referenčné hodnoty týkajúce sa regulovaných údajov, referenčné hodnoty úrokových sadzieb, komoditné referenčné hodnoty, kritické referenčné hodnoty, významné referenčné hodnoty a nevýznamné referenčné hodnoty) podliehajú rôznym požiadavkám podľa nariadenia (EÚ) 2016/1011. Vo vyhlásení o referenčnej hodnote by sa mal preto jasne a jednoznačne identifikovať typ alebo typy referenčnej hodnoty, do ktorej patrí referenčná hodnota alebo skupina referenčných hodnôt.
                  
               
                     (5)
                  
                  
                     Vzhľadom na kritické referenčné hodnoty by vyhlásenie o referenčnej hodnote malo obsahovať dodatočné informácie vysvetľujúce, prečo je referenčná hodnota podľa nariadenia (EÚ) 2016/1011 uznaná za kritickú, aby používatelia a potenciálni používatelia mali k dispozícii informácie potrebné na pochopenie dôvodov, na základe ktorých bola referenčná hodnota uznaná za kritickú.
                  
               
                     (6)
                  
                  
                     V dôsledku používania regulovaných údajov sú správcovia a ich prispievatelia podľa nariadenia (EÚ) 2016/1011 oslobodení od určitých povinností. V prípade referenčných hodnôt týkajúcich sa regulovaných údajov by preto správcovia mali byť povinní uviesť zdroje svojich údajov, ako aj to, čo referenčnú hodnotu kvalifikuje ako referenčnú hodnotu týkajúcu sa regulovaných údajov.
                  
               
                     (7)
                  
                  
                     Referenčné hodnoty úrokových sadzieb a komoditné referenčné hodnoty by z dôvodu svojej osobitnej povahy mali spĺňať ustanovenia osobitných príloh k nariadeniu (EÚ) 2016/1011, a to namiesto alebo nad rámec dodržiavania hlavy II uvedeného nariadenia. Správcovia takýchto referenčných hodnôt by mali túto skutočnosť uviesť vo vyhlásení o referenčnej hodnote, aby o tom boli informovaní používatelia a potenciálni používatelia.
                  
               
                     (8)
                  
                  
                     Správcovia kritických referenčných hodnôt musia dodržiavať zlepšený regulačný režim podľa nariadenia (EÚ) 2016/1011. Preto je dôležité, aby boli používatelia a potenciálni používatelia o tejto skutočnosti primerane informovaní.
                  
               
                     (9)
                  
                  
                     Ak referenčná hodnota vykazuje charakteristiky rôznych typov referenčnej hodnoty, mali by sa vzhľadom na uvedené rôzne typy referenčnej hodnoty súčasne so všeobecnými požiadavkami na zverejnenie a nad rámec uvedených požiadaviek uplatňovať osobitné ustanovenia v tomto nariadení, aby sa používateľom a potenciálnym používateľom poskytli komplexné informácie o všetkých charakteristikách referenčnej hodnoty.
                  
               
                     (10)
                  
                  
                     V súlade so zásadou proporcionality toto nariadenie bráni nadmernému administratívnemu zaťaženiu správcov významných a nevýznamných referenčných hodnôt, a to tak, že sa v ňom vyžaduje, aby vyhlásenie o referenčnej hodnote pre významné a nevýznamné referenčné hodnoty obsahovalo obmedzenejší súbor informácií.
                  
               
                     (11)
                  
                  
                     Toto nariadenie vychádza z návrhu regulačných technických predpisov, ktoré Európsky orgán pre cenné papiere a trhy predložil Komisii.
                  
               
                     (12)
                  
                  
                     Európsky orgán pre cenné papiere a trhy vykonal otvorené verejné konzultácie k návrhu regulačných technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o stanovisko skupinu zainteresovaných strán v oblasti cenných papierov a trhov zriadenú článkom 37 nariadenia Európskeho parlamentu a Rady (EÚ) č. 1095/2010 (2).
                  
               
                     (13)
                  
                  
                     S cieľom dosiahnuť súlad s delegovaným nariadením bližšie určujúcim prvky kódexu správania, ktorý majú vypracovať správcovia referenčných hodnôt, ktoré sú založené na vstupných údajoch od prispievateľov, je vhodné odložiť uplatňovanie tohto delegovaného nariadenia o dva mesiace,
                  
               PRIJALA TOTO NARIADENIE:
         
            Článok 1
            Všeobecné požiadavky na zverejňovanie
            
               1.   Vo vyhlásení o referenčnej hodnote sa uvádza:
               
                           a)
                        
                        
                           dátum uverejnenia vyhlásenia a prípadne aj dátum jeho poslednej aktualizácie;
                        
                     
                           b)
                        
                        
                           medzinárodné identifikačné číslo cenných papierov (ISIN) referenčnej hodnoty alebo referenčných hodnôt, ak je k dispozícii; alternatívne sa pre skupinu referenčných hodnôt môžu vo vyhlásení uvádzať podrobné údaje o tom, kde sú čísla ISIN bezplatne verejne dostupné;
                        
                     
                           c)
                        
                        
                           či je referenčná hodnota alebo akákoľvek referenčná hodnota v skupine referenčných hodnôt určená s použitím príspevkov vstupných údajov;
                        
                     
                           d)
                        
                        
                           či sa referenčná hodnota alebo akákoľvek referenčná hodnota v skupine referenčných hodnôt kvalifikuje ako jeden z typov referenčných hodnôt uvedených v hlave III nariadenia (EÚ) 2016/1011 vrátane osobitného ustanovenia, na základe ktorého sa referenčná hodnota kvalifikuje ako uvedený typ.
                        
                     
            
               2.   Pri vymedzení trhu alebo ekonomickej reality vyhlásenie o referenčnej hodnote obsahuje aspoň tieto informácie:
               
                           a)
                        
                        
                           všeobecný opis trhu alebo ekonomickej reality.
                        
                     
                           b)
                        
                        
                           geografické hranice trhu alebo ekonomickej reality, ak existujú;
                        
                     
                           c)
                        
                        
                           akékoľvek iné informácie, ktoré správca primerane považuje za relevantné alebo užitočné na to, aby používateľom alebo potenciálnym používateľom referenčnej hodnoty pomohli pochopiť relevantné črty trhu alebo ekonomickej reality vrátane aspoň týchto prvkov, pokiaľ sú o nich k dispozícii spoľahlivé údaje:
                           
                                       i)
                                    
                                    
                                       informácie o aktuálnych alebo potenciálnych účastníkoch trhu;
                                    
                                 
                                       ii)
                                    
                                    
                                       uvedenie veľkosti trhu alebo ekonomickej reality.
                                    
                                 
                     
            
               3.   Pri vymedzení potenciálnych obmedzení referenčnej hodnoty a okolností, za ktorých sa meranie trhu alebo ekonomickej reality môže stať nespoľahlivým, vyhlásenie o referenčnej hodnote obsahuje aspoň tieto informácie:
               
                           a)
                        
                        
                           opis okolností, za ktorých by správcovi chýbali dostatočné vstupné údaje na určenie referenčnej hodnoty v súlade s metodikou;
                        
                     
                           b)
                        
                        
                           prípadný opis prípadov, za ktorých by sa už nedala zabezpečiť presnosť a spoľahlivosť metodiky používanej na určenie referenčnej hodnoty, ako sú prípady, keď správca považuje likviditu na základnom trhu za nedostatočnú;
                        
                     
                           c)
                        
                        
                           akékoľvek iné informácie, ktoré správca primerane považuje za relevantné alebo užitočné na to, aby používateľom a potenciálnym používateľom referenčnej hodnoty pomohli pochopiť okolnosti, za ktorých sa meranie trhu alebo ekonomickej reality môže stať nespoľahlivým, vrátane opisu toho, čo by mohlo predstavovať výnimočnú udalosť na trhu.
                        
                     
            
               4.   Pri špecifikovaní kontrol a pravidiel, ktoré upravujú akékoľvek vykonávanie odborného posúdenia alebo vlastného uváženia zo strany správcu alebo akýchkoľvek prispievateľov pri výpočte referenčnej hodnoty alebo referenčných hodnôt, vyhlásenie o referenčnej hodnote obsahuje prehľad o každom kroku v priebehu akéhokoľvek ex post hodnotenia využívania vlastného uváženia spolu s jasným uvedením pozície akejkoľvek osoby (osôb) zodpovednej (zodpovedných) za vykonávanie hodnotení.
            
            
               5.   Pri špecifikovaní postupov preskúmania metodiky sa vo vyhlásení o referenčnej hodnote uvádzajú aspoň postupy verejnej konzultácie o akýchkoľvek podstatných zmenách metodiky.
            
            
               6.   Odsek 3 písm. c) a odsek 5 sa neuplatňujú na vyhlásenie o referenčnej hodnote:
               
                           a)
                        
                        
                           pre významnú referenčnú hodnotu; alebo
                        
                     
                           b)
                        
                        
                           pre skupinu referenčných hodnôt, ktorá neobsahuje nijaké kritické referenčné hodnoty a neskladá sa výlučne z nevýznamných referenčných hodnôt.
                        
                     
            
               7.   V prípade vyhlásenia o referenčnej hodnote pre referenčnú hodnotu alebo skupinu referenčných hodnôt, ktorá sa skladá iba z nevýznamných referenčných hodnôt:
               
                           a)
                        
                        
                           sa neuplatňujú tieto ustanovenia tohto článku:
                           
                                       i)
                                    
                                    
                                       odsek 2 písm. c);
                                    
                                 
                                       ii)
                                    
                                    
                                       odsek 3 písm. b) a c);
                                    
                                 
                                       iii)
                                    
                                    
                                       odseky 4 a 5 a
                                    
                                 
                     
                           b)
                        
                        
                           požiadavky odseku 2 písm. a) a b) môžu byť splnené aj tak, že vo vyhlásení o referenčnej hodnote sa jasne uvedie odkaz na uverejnený dokument, ktorý obsahuje rovnaké informácie a je dostupný bezplatne.
                        
                     
            
               8.   Správcovia môžu na konci svojich vyhlásení uviesť dodatočné informácie o referenčnej hodnote za predpokladu, že ak to urobia prostredníctvom odkazu na uverejnený dokument obsahujúci uvedené informácie, tento dokument musí byť dostupný bezplatne.
            
         
         
            Článok 2
            Špecifické požiadavky na zverejňovanie referenčných hodnôt týkajúcich sa regulovaných údajov
            Okrem informácií, ktoré sa majú uviesť podľa článku 1 pre referenčnú hodnotu týkajúcu sa regulovaných údajov alebo – v uplatniteľných prípadoch – pre skupinu referenčných hodnôt týkajúcich sa regulovaných údajov, sa vo vyhlásení o referenčnej hodnote v jeho opise vstupných údajov uvádzajú aspoň tieto informácie:
            
                        a)
                     
                     
                        zdroje použitých vstupných údajov;
                     
                  
                        b)
                     
                     
                        pre každý zdroj relevantný typ, ako sa uvádza v článku 3 ods. 1 bode 24 nariadenia (EÚ) 2016/1011.
                     
                  
         
            Článok 3
            Špecifické požiadavky na zverejňovanie referenčných hodnôt úrokových sadzieb
            Okrem informácií, ktoré sa majú uviesť podľa článku 1 pre referenčnú hodnotu úrokových sadzieb alebo – v uplatniteľných prípadoch – pre skupinu referenčných hodnôt úrokových sadzieb, sa vo vyhlásení o referenčnej hodnote uvádzajú aspoň tieto informácie:
            
                        a)
                     
                     
                        odkaz upozorňujúci používateľov na dodatočný regulačný režim uplatniteľný na referenčné hodnoty úrokových sadzieb podľa prílohy I k nariadeniu (EÚ) 2016/1011;
                     
                  
                        b)
                     
                     
                        opis mechanizmov zavedených s cieľom splniť uvedenú prílohu.
                     
                  
         
            Článok 4
            Špecifické požiadavky na zverejnenie komoditných referenčných hodnôt
            Okrem informácií, ktoré sa majú uviesť podľa článku 1, pre komoditnú referenčnú hodnotu alebo – v uplatniteľných prípadoch – pre skupinu komoditných referenčných hodnôt, sa vo vyhlásení o referenčnej hodnote aspoň:
            
                        a)
                     
                     
                        uvádza, či sa požiadavky hlavy II nariadenia (EÚ) 2016/1011 alebo prílohy II k uvedenému nariadeniu uplatňujú na referenčnú hodnotu alebo skupinu referenčných hodnôt, ako sa stanovuje v článku 19 uvedeného nariadenia;
                     
                  
                        b)
                     
                     
                        uvádza vysvetlenie, prečo sa uplatňuje hlava II uvedeného nariadenia alebo prípadne príloha II k uvedenému nariadeniu;
                     
                  
                        c)
                     
                     
                        vo vymedzení kľúčových pojmov uvádza stručný opis kritérií, ktoré vymedzujú relevantnú podkladovú fyzickú komoditu;
                     
                  
                        d)
                     
                     
                        prípadne uvádza, kde sú uverejnené vysvetlenia, ktoré je správca povinný uverejniť podľa odseku 7 prílohy II k uvedenému nariadeniu.
                     
                  
         
            Článok 5
            Špecifické požiadavky na zverejnenie kritických referenčných hodnôt
            Okrem informácií, ktoré sa majú uviesť podľa článku 1 pre kritickú referenčnú hodnotu alebo – v uplatniteľných prípadoch – pre skupinu kritických referenčných hodnôt, ktorá obsahuje aspoň jednu kritickú referenčnú hodnotu, sa vo vyhlásení o referenčnej hodnote uvádzajú aspoň tieto informácie:
            
                        a)
                     
                     
                        odkaz upozorňujúci používateľov na zlepšený regulačný režim uplatniteľný na kritické referenčné hodnoty podľa nariadenia (EÚ) 2016/1011;
                     
                  
                        b)
                     
                     
                        vyhlásenie s uvedením, ako budú používatelia informovaní o každom odklade pri uverejnení referenčnej hodnoty alebo o každom opätovnom určení referenčnej hodnoty a s uvedením (očakávaného) trvania opatrení.
                     
                  
         
            Článok 6
            Aktualizácie
            Okrem prípadov uvedených v článku 27 ods. 1 treťom pododseku nariadenia (EÚ) 2016/1011 je aktualizácia vyhlásenia o referenčnej hodnote povinná vždy, keď informácie zahrnuté vo vyhlásení prestanú byť správne alebo dostatočne presné, a takisto vždy v týchto prípadoch:
            
                        a)
                     
                     
                        keď dôjde k zmene typu referenčnej hodnoty;
                     
                  
                        b)
                     
                     
                        keď dôjde k podstatnej zmene v metodike používanej na určenie referenčnej hodnoty alebo ak je vyhlásenie o referenčnej hodnote pre skupinu referenčných hodnôt, v metodike používanej na určenie akejkoľvek referenčnej hodnoty v rámci skupiny referenčných hodnôt.
                     
                  
         
            Článok 7
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 25. januára 2019.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. júla 2018
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 171, 29.6.2016, s. 1.
         
            (2)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).